**Hanikan luontokohteet kävellen**

**Kokoontuminen:** Retkemme alkaa Hanikan kuntopolun pysäköintipaikalta osoitteessa Suvisaarentie 4,tien itäpuolella, Hanikan uimarantaa vastapäätä. Jos tulet kauempaa Espoosta, voit tulla metrolla Soukan asemalle ja sieltä Soukanväylää ja Suvisaarentietä kokoontumispaikalle noin 1,5 km. Tekstissä on kunkin kohteen perässä merkitty ”Kotinurkilta Kallioille”-kirjan kohdenumero.

## **Kohde 1:** Kävelymme alkaa parkkipaikalta, kuntolaitteiden luota käännymme oikealle ja kuljemme kuntopolkua vastapäivään tavoitteena **Hanikan rapakivilohkareet** (4.23)

## *Hanikan uimarannan pysäköintialueelta, joka sijaitsee Suvisaarentien pohjoispuolella, on noin 100 metrin matka linnuntietä kahdelle rapakivilohkareelle, joista isompi on nelisen metriä pitkä ja yli kaksi metriä korkea. Pysäköintialueen pohjoispuoleisille lohkareille pääsee myös Hanikan kuntoradalta, joka kulkee aivan pienemmän kiven vierestä.*

## **Kohde2:**  Kävelemme kuntopolkua Mataskärintien ja Suvisaarentien kulmaan. ja saavumme **Hanikan männyn** (4.24) luokse.

*Luonnonmuistomerkkinä 1986 rauhoitettu Hanikan mänty sijaitsee Suvisaarentien ja Matasaarentien risteyksessä. Kilpikaarnaisen puun korkeus on yli 25 metriä, ja ympärysmitta lähellä kolmea metriä. Ikää männyllä arvioidaan olevan 250–300 vuotta.*

**Kohde 3:** Jatkamme retkeämme Hanikan luontopolkua pitkin tavoitteena **Hanikan lintutorni**, mistä aukeaa näkymä Kaitalahden lintualueelle.

*Hanikan lintutornilta näkyvällä lahdella majailee yksi Espoon runsaimmista lintupopulaatioista. Aluei on lajistoltaan yksi Espoon monipuolisimmista lintukosteikoista ja Hanikan lintutorni soveltuu erityisen hyvin keväiseen vesilintujen tarkkailuun.*

**Kohde 4:** Lintutornilta palaamme kohti **muinaishautoja Sundsbergetin huipulla.** Polku on keskivaikea kiivettäväksi ja niin halutessasi voit jättää haudat väliin ja siirtyä Hanikka-kadun eteläpäätyyn tapaamaan muita ryhmäläisiä.

*Sundsbergetin pronssikautiset muinaishaudat sijaitsevat entisellä saarella, nykyisellä kallionlaella. Kiviröykkiöitä, eli hiidenkiukaita, on kaksi, joista toinen on vähän paremmassa kunnossa. Kallionlaelta on hienot maisemat varsinkin auringonlaskun aikaan.*

**Kohde 5:** Palaamme luontopolkua pitkin kuntoradalle ja sieltä Suvisaarentielle,mistä suuntaamme kohti Soukkaa. **Hanikan siirtolohkare** (4.20) sijaitsee Hanikan luontopolun varrella, muutaman kymmenen metrin päässä Suvisaarentien ja Soukanniementien risteyksestä.

*Lohkare on erittäin suuri, noin viisi metriä korkea rapakivisiirtolohkare. Kivi on rauhoitettu luonnonmuistomerkkinä 1986.*

**Kohde 6:** Jatkamme Soukan puolelle pitkin Soukanväylää ja käännymme vasemmalle Soukanniitylle. Siellä jalkaudumme ja käymme pitkospuupatikalla noin 100 metriä kohteena **Mätäjärvi**.

*Hanikan luontopolun länsiosassa on Etelä-Espoossa melko harvinainen suoalue, Mätäjärvi. Pienehköllä suolla on sekä nevaa, korpea että luhtaa. Mätäjärven kohdallaon noin 550 vuotta sitten ollut meren salmi, joka on erottanut Hanikan ja Soukanniemen mantereesta.*

**Kohde 7:** Reittimme viimeinen kohde on **Soukan muinaisranta** (4.22) 60.1326o P, 24.6724o I.

*Soukan Litorinamerivaiheen muinaisranta sijaitsee luontopolun varrella Soukansalmentien opastaulun lähellä. Lohkareikko on kymmenien metrien pituinen.*

Retkemme päättyy Ala-Soukan kuntoportaiden luo, josta alkaa kunkin kotimatka. Soukan metroasemalle on matkaa noin 600 metriä ja lähimmille bussipysäkeille Alasoukantielle alle200 metriä.

Kiitos jokaiselle osallistumisestanne.

Espoon Latu ja Polku ry

**Reitin kartta:**